registreringsplikt for motorvogner
Store norske leksikon,Teknologi og industri,Transport,Vegtrafikklovgivning
Motorkjøretøy og eventuell tilhenger skal etter vegtrafikkloven registreres offentlig. Unntatt fra registreringsplikten er traktor konstruert for en hastighet mindre enn 20 km/h, motorredskap som er konstruert for en hastighet mindre enn 50 km/h eller som bare brukes utenfor offentlig vei. Unntatt er også tilhenger til uregistrert traktor eller motorredskap, eller til registrert traktor eller motorredskap som bare brukes utenfor offentlig vei. Videre tilhenger for beltemotorsykkel og tilhenger for beltebil når tilhengeren bare brukes utenfor offentlig vei. Uregistrert motorkjøretøy som brukes på offentlig vei, må ha trafikkforsikring og være merket med eierens navn.
Statens vegvesen er registreringsmyndighet, og registreringen foregår ved Vegvesenets trafikkstasjoner (tidligere biltilsynet). Norge er inndelt i 5 regioner, som igjen er inndelt i distrikter med lokale trafikkstasjoner. Vegdirektoratet har et sentralregister over registrerte og avregistrerte kjøretøy for hele landet. Ved første gangs registrering blir kjøretøyet utstyrt med nummerskilt og eieren får et vognkort. Når registrert kjøretøy skifter eier, skal både tidligere og ny eier senest innen tre dager melde dette skriftlig til Statens vegvesen og det utstedes nytt vognkort ved den lokale trafikkstasjonen. Les mer i Store norske leksikon bilansvar veitrafikkloven motorvognforsikring bilkjennetegn